In die Drakensberg kyk jy heeltyd op na die berge. In Lesotho kyk jy af na die valleie. Hierdie omgekeerde uitsig is net so asemrowend. Hierdie is die Malibamatsorivier wat uiteindelik in die Katsedam vloei.
Die dorpie by Katsedam is in die 1990’s gebou om die dam se ingenieur- en bouspanne te huisves. Katse Lodge is ’n belangrike baken in die dorpie. Die lodge het ’n eersteklas-ligging op ’n skiereiland met uitsigte oor die water.
Die dam se geboë betonmuur is 185 m hoog. Loer oor die rand, maar pasop dat jy nie duiselig raak nie. En hou jou kamera styf vas.
Die inwoners van Lesotho kry dit reg om ’n bestaan te voer in die mees onherbergsame landskappe. Hierdie klompie hutte klou teen die berghange vas hoog bokant die Malibamatsorivier.
Jon Minster is gereed vir die laaste dag se fietsry teen Sanipas af. Hy moes amper al die klere in sy sak aantrek om die ysige koue te trotseer. Dit was -3° C bo-op die berg.
Die begeleide vyf dae lange bergfietstoer begin en eindig in Clarens, waar jy jou motor los. Jy trap of ry saam met ’n ondersteuningsvoertuig.